Vier in hof oor miljoene rande se skolevoedingsplan-bedrogArgieffoto ŉ Voormalige werknemer van die Oos-Kaapse onderwysdepartement het Donderdag vlugtig in die landdroshof in Oos-Londen verskyn in verband met korrupte bedrywighede by die departement van onderwys se verkrygingsplan vir skolevoeding. Zukiswa Wana het saam met drie medebeskuldigdes, Milisa Ngcukana (41), Sibulele Mnyande (39) en Mzodumo Sijadu (54), in die hof verskyn. Hulle staan tereg op aanklagte van korrupsie, bedrog, geldwassery en rampokkery. Die maatskappye Lowd Trading Enterprise en Ariona Trading 659 word ook aangekla. Volgens kol. Katlego Mogale, woordvoerder van die polisie, word beweer dat Wana die departement van onderwys tussen 2012 en 2013 uit R2,9 miljoen bedrieg het deur die verkryging van voorraad vir die departement se skolevoedingsprogram. Dít is gedoen in samewerking met diensverskaffers. Wana het na bewering fakture vervals om aan te toon dat dienste gelewer is en betalings is met behulp van die diensverskaffers, Lowd Trading Enterprise en Ariona Trading 659, se bankrekeninge gemaak. Mogale verduidelik Wana was verantwoordelik vir die verwerking van koshuisgeldbetalings oor die hele provinsie. Sy het na bewering die geld aan niksvermoedende diensverskaffers op die departement se databasis oorgedra net om hulle later te nader en ŉ terugbetaling te eis aangesien sy kwansuis ŉ foutiewe betaling gemaak het. “Die terugbetalings sou dan in ander bankrekeninge gedeponeer word en onder meer aan die aankoop van eiendom bestee word,” het Mogale verduidelik. Die saak is tot Januarie 2020 uitgestel vir ŉ datum in die streekshof. Die beskuldigdes is elkeen borgtog van R10 000 toegestaan.